  Виталий Пронин  Та нуналъёсы «Ижсталь» завод доры маке мында калык люкаськылӥз. Валамон ини, август пумын таӵе люкаськонлэн мугез одӥг: нылпиосты школае келян.Котырак чузъяське нылпи крезьгур. Фонтанысь чылкыт ву пазьгиське. Калыкез шулдырто, эктыто, кырӟато бадӟымесь мунёос. Соос тэшкылиослы карандашъёс, блокнотъёс, ручкаос но тетрадьёс сётъяло. Нырысетӥ классэ мынӥсьёс та заводын ужам но ужась песянай-песятайёсынызы но анай-атайёсынызы ӵош татчы лыктӥллям. Тани ваньзэс соосты азьпал радэ потыны косӥзы. Туэ нырысетӥ классэ мынӥсь нылпиос куамынлэсь уно люкаськиллям. Заводысь кырӟась-верась коллективъёс соослы пичияк концерт возьматӥзы. Котькуд нылпилы «Первоклассник» кылын гожтэм горд лента ошизы. Пичиос шумпотэменызы пальышало, тэтчало, анай-атайзы доры бызьыса кошко. Эшшо ик шумпотонзы пачылмиз тыбыразы ӵыж-выль портфель ошемзы бере. Бӧрысь актовой залын ческыт пряникен, пӧсь чаен куноятӥзы.- Ужасьёсмылэн школае мынӥсь нылпиоссы понна арлы быдэ таӵе праздник ортчытъяськом, - шуэ заводысь профсоюз комитетэн кивалтӥсь Фаина Кадырова. - Та ужрадлы ми кылем арысен кутским ини дасяськыны. Кыӵе школае мынозы нылпиос, соосын кусып юнматӥськомы, дышетӥсьёссэс шедьтӥськомы. Ужрадамы одно ик соосты ӧтиськомы. Завод нылпиослы пичияк кузьым лэсьтыны быгатэ.- Кин тодэ, кӧня ке ар ортчыса, оло, тӥ, пиналъёс, кудды ке но заводэ ужаны лыктоды ай, - вера ужысь ветеран, кема аръёс ӵоже та заводын тыршем Вера Бортникова. - Оскон кылдэ, тӥ милям кивоштӥсьёсмы луоды шуыса. Со понна ик умой дышетскыны тырше, мӧйыослэсь кылзӥське.Любовь Тихонова.   